[pic] | ЕВРОПЕЙСКА КОМИСИЯ |

Брюксел, 5.11.2010

COM(2010) 638 окончателен

2010/0310 (NLE)

Предложение за

РЕШЕНИЕ НА СЪВЕТА

за сключването на Споразумение за партньорство и сътрудничество между Европейския съюз и неговите държави-членки, от една страна, и Република Ирак, от друга страна

ОБЯСНИТЕЛЕН МЕМОРАНДУМ

На 23 март 2006 г. Съветът упълномощи Комисията да договори споразумение за търговия и сътрудничество с Ирак и с оглед на това издаде указания за водене на преговори. Преговорите започнаха през ноември 2006 г. и напредваха добре до приключването им през ноември 2009 г., след девет кръга преговори.

На седмия кръг на преговори ЕС—Ирак, проведен през февруари 2009 г. в Багдад, както Ирак така и ЕС се съгласиха да засилят статута на проекта на Споразумение, като променят заглавието на Споразумението от „Споразумение за търговия и сътрудничество“ на „Споразумение за партньорство и сътрудничество“, както и чрез създаването на Съвет за сътрудничество, който да заседава редовно на равнище министри. Тези промени бяха отразени в указанията за преговори, одобрени от Съвета.

Споразумението за партньорство и сътрудничество ЕС—Ирак (наричано по-нататък „Споразумението“) ще отбележи първите досега договорни отношения между ЕС и Ирак. То дава правна рамка, обхващаща въпросите от редовния политически диалог до търговските отношения и регулаторното сътрудничество, както и помощта за развитие.

Целта на настоящото Споразумение, сключено за 10 години (подновяеми), е да се изгради здрава основа за укрепване на връзките между Ирак и ЕС. По-специално, то цели засилване на политическия диалог по двустранни, регионални и глобални въпроси, подобряване на търговските договорености между Ирак и ЕС, подпомагане на жизненоважната реформа и усилията за развитие на самия Ирак, както и улесняване на интегрирането му в по-широката международна икономика. Споразумението подчертава решимостта на ЕС да играе значителна роля в прехода на Ирак и то ще бъде основното средство за помощ на ЕС за Ирак и по-нататъшното укрепване на отношенията ЕС—Ирак.

Главните елементи на Споразумението са следните:

1. политически диалог и сътрудничество в областта на външната политика и политиката на сигурност

- регионален политически диалог, на равнище министри, както и на равнище висши служители

- клаузи за правата на човека както и борба с разпространението на оръжия за масово унищожение, които са основни елементи на Споразумението

- клаузи за борба с тероризма, малки оръжия и леко въоръжение и Международния наказателен съд

2. Търговия и инвестиции

- непреференциално търговско споразумение, което включва основните правила на Световната търговска организация (СТО), въпреки че Ирак все още не е член на СТО, и което предвижда някои съществени елементи на преференции, а именно по отношение на възлагането на обществени поръчки, обществените услуги, и инвестициите. Разделът за търговията също така включва ефикасен механизъм за уреждане на спорове, включващ обвързващи решения на комитета и процедури за изпълнение.

3. Разпоредби за сътрудничество в редица области, като (списъкът не е изчерпателен):

- енергетика, транспорт, инвестиции, права на човека, образование, наука и технологии, правосъдие, свобода и сигурност (включително сътрудничество в областта на миграцията и убежището), околна среда, регионално или културно сътрудничество.

4. Институционални разпоредби за изпълнението на Споразумението, включително ежегодни заседания на Съвета за сътрудничество на равнище министри и Комитет за сътрудничество за подпомагане на Съвета за сътрудничество при изпълнението на неговите задължения.

В очакване на влизането в сила на Споразумението, определени негови части следва да се прилагат на временна основа, както е предвидено в член 117 от Споразумението.

С оглед на значението на Споразумението Комисията счита, че Съветът следва да изпрати уведомленията, посочени в член 117, само след изтичането на определен срок, за да се даде възможност на Европейския парламент да изрази становището си по Споразумението. Комисията има готовност да работи заедно със Съвета и Европейския парламент, за да може Споразумението да се прилага временно през 2011 г.

2010/0310 (NLE)

Предложение за

РЕШЕНИЕ НА СЪВЕТА

за сключването на Споразумение за партньорство и сътрудничество между Европейския съюз и неговите държави-членки, от една страна, и Република Ирак, от друга страна

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално членове 207 и 209 във връзка с член 218, параграф 6, буква а) от него,

като взе предвид предложението на Комисията[1],

като взе предвид съгласието на Европейския парламент,

като има предвид, че:

(1) Споразумението за партньорство и сътрудничество между Европейския съюз и неговите държави-членки, от една страна, и Република Ирак, от друга страна, наричано по-нататък „Споразумението“, беше подписано на [дата], при условие на евентуалното му сключване на по-късна дата.

(2) Споразумението следва да бъде сключено,

ПРИЕ НАСТОЯЩОТО РЕШЕНИЕ:

Член 1

Споразумението за партньорство и сътрудничество между Европейския съюз и неговите държави-членки, от една страна, и Република Ирак, от друга страна, заедно с приложенията и декларацията, направена едностранно от Европейския съюз, приложена към Заключителния акт, с настоящото е сключено от името на Съюза.

Член 2

Председателят на Съвета с настоящото се упълномощава да определи лицето(ата), оправомощено(ни) да депозира(т) акта за уведомяване, предвиден в член 116 от Споразумението, с цел да се изрази съгласието на Европейския съюз да бъде обвързан от Споразумението.

Член 3

Настоящото решение влиза в сила в деня на приемането му. То се публикува в Официален вестник на Европейския съюз .

Датата на влизане в сила на Споразумението се публикува в Официален вестник на Европейския съюз .

Съставено в Брюксел на […] година.

За Съвета

Председател […]

ПРИЛОЖЕНИЕ

СПОРАЗУМЕНИЕ ЗА ПАРТНЬОРСТВО И СЪТРУДНИЧЕСТВО

между Европейския съюз и неговите държави-членки, от една страна, и Република Ирак, от друга страна

КРАЛСТВО БЕЛГИЯ,

РЕПУБЛИКА БЪЛГАРИЯ,

ЧЕШКАТА РЕПУБЛИКА,

КРАЛСТВО ДАНИЯ,

РЕПУБЛИКА ЕСТОНИЯ,

ФЕДЕРАЛНА РЕПУБЛИКА ГЕРМАНИЯ,

ФРЕНСКАТА РЕПУБЛИКА,

РЕПУБЛИКА ГЪРЦИЯ,

КРАЛСТВО ИСПАНИЯ,

ИРЛАНДИЯ,

ИТАЛИАНСКАТА РЕПУБЛИКА,

РЕПУБЛИКА КИПЪР,

РЕПУБЛИКА ЛАТВИЯ,

РЕПУБЛИКА ЛИТВА,

ВЕЛИКОТО ХЕРЦОГСТВО ЛЮКСЕМБУРГ,

РЕПУБЛИКА УНГАРИЯ,

РЕПУБЛИКА МАЛТА,

КРАЛСТВО НИДЕРЛАНДИЯ,

РЕПУБЛИКА АВСТРИЯ,

РЕПУБЛИКА ПОЛША,

ПОРТУГАЛСКАТА РЕПУБЛИКА,

РУМЪНИЯ,

РЕПУБЛИКА СЛОВЕНИЯ,

СЛОВАШКАТА РЕПУБЛИКА,

РЕПУБЛИКА ФИНЛАНДИЯ,

КРАЛСТВО ШВЕЦИЯ,

ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,

договарящи се страни по Договора за Европейския съюз и Договора за функционирането на Европейския съюз,

наричани по-нататък „държавите-членки“, и

ЕВРОПЕЙСКИЯТ СЪЮЗ,

наричан по-нататък „Съюзът“,

от една страна, и

РЕПУБЛИКА ИРАК,

наричана по-нататък „Ирак“,

от друга страна,

наричани по-нататък „Страните“,

Преамбюл

Като имат предвид връзките между Съюза, неговите държави-членки и Република Ирак и общите ценности, които споделят,

Като признават, че Съюзът, неговите държави-членки и Република Ирак желаят да укрепят тези връзки и да установят търговия и сътрудничество, подкрепяни от политически диалог,

Като имат предвид важността, която Страните отдават на целите и принципите на Устава на Организацията на обединените нации, спазването на правата на човека, демократичните принципи и политическите и икономическите свободи, което формира самата основа на партньорството,

Като потвърждават отново своята вярност на демократичните принципи и правата на човека и основните свободи, както са положени във Всеобщата декларация за правата на човека на Организацията на обединените нации и в други съответни международни инструменти за правата на човека,

Като признават голямото значение на устойчивото и социално развитие, което следва да върви ръка за ръка с икономическото развитие,

Като признават важността от засилено сътрудничество между тях, и своята обща воля да консолидират, задълбочат и разнообразят своите отношения в области от взаимен интерес на основата на спазване на суверенността, равенството, недискриминацията, правовата държава и доброто управление, зачитане на природната околна среда и взаимна полза,

Като признават необходимостта от подкрепа на усилията на Ирак да продължи политическите реформи и икономическата рехабилитация и реформи, както и подобряване на условията за живот на бедната и намиращата се в неравностойно положение част от населението,

Като признават необходимостта от укрепване на ролята на жените в политическата, гражданската, социалната, икономическата и културната сфери, както и от борба с дискриминацията,

Като желаят да създадат благоприятни условия за съществено развитие и диверсифициране на търговията между Съюза и Република Ирак и засилване на сътрудничеството в икономическата, търговската, инвестиционната, научната и технологичната и културната области,

Като целят да насърчат търговията и инвестициите и хармоничните икономически отношения между Страните, въз основа на принципите на пазарната икономика,

Като имат предвид нуждата да създадат благоприятни условия за подобряване стопанската дейност и инвестициите,

Като съзнават необходимостта от подобряване на условията, засягащи стопанската дейност и инвестициите, и условията в области като установяването на дружества, труда, предоставянето на услуги и движението на капитали,

Като вземат предвид правото на Страните да регулират предоставянето на услуги в рамките на своята територия и да гарантират постигането на легитимни цели на обществената политика,

Като вземат предвид своя ангажимент да извършват търговия в съответствие с Маракешкото споразумение за създаване на Световната търговска организация , сключено на 15 април 1994 г. (наричано по-нататък „Споразумението за СТО“), и с оглед на това, своя взаимен интерес от присъединяването на Ирак към това споразумение,

Като признават специфичните нужди на развиващите се държави в рамките на СТО,

Като признават факта, че тероризмът, организираната престъпност, изпирането на пари и трафикът на наркотици представляват сериозна заплаха за международната стабилност и сигурност, както и за изпълнението на целите на своето сътрудничество,

Като отбелязват важността от насърчаване и укрепване на регионалното сътрудничество,

Като потвърждават , че разпоредбите от настоящото Споразумение, които попадат в обхвата на част трета, дял V на Договора за функционирането на Европейския съюз, обвързват Обединеното кралство и Ирландия като самостоятелни договарящи се страни, и не като част от Европейския съюз, освен ако Европейският съюз уведоми Ирак, че някоя от тези държави е обвързана по тези въпроси като част от Европейския съюз в съответствие с Протокола относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз. Същото се прилага за Дания в съответствие с Протокола относно позицията на Дания, приложен към Договора за Европейския съюз и Договора за функционирането на Европейския съюз,

СЕ СПОРАЗУМЯХА за следното:

Член първи

Създаване на партньорство

1. С настоящото се създава партньорство между Съюза и неговите държави-членки, от една страна, и Република Ирак, от друга страна.

2. Целите на това партньорство са:

а. да предостави подходяща рамка за политическия диалог между Страните, с което да се позволи развитието на политически отношения;

б. да насърчи търговията и инвестициите, както и хармоничните икономически отношения между Страните и по този начин да насърчава тяхното устойчиво икономическо развитие; както и

в. да предостави основа за законодателно, икономическо, социално, финансово и културно сътрудничество.

Член 2

Основа

Зачитането на демократичните принципи и правата на човека, както са положени във Всеобщата декларация за правата на човека и други съответстващи международни инструменти за правата на човека, както и на принципа на правовата държава, укрепя вътрешните и външните политики на двете Страни и представлява основен елемент на настоящото Споразумение.

ДЯЛ I

Политически диалог и сътрудничество в областта на външната политика и политиката на сигурност

Член 3

Политически диалог

3. Установява се редовен политически диалог между Страните. Той укрепва техните отношения, допринася за развитието на партньорство и увеличава взаимното разбирателство и солидарност.

4. Политическият диалог обхваща всички въпроси от общ интерес, и особено мира, външната политика и политиката на сигурност, националния диалог и помирение, демокрацията, правовата държава, правата на човека, доброто управление и регионалната стабилност и интеграция.

5. Политическият диалог се осъществява на годишна основа на равнище министри и на равнище висши служители.

Член 4

Борба с тероризма

Страните отново потвърждават важността на борбата срещу тероризма, и в съответствие с международните конвенции, международните права на човека, хуманитарното право и правото, свързано с убежището, и със съответното си законодателство и норми се съгласяват да си сътрудничат в предотвратяването и недопускането на терористични актове. Те правят това, по-специално:

- в рамката на цялостното изпълнение на Резолюция 1373 на Съвета за сигурност на ООН и други съответни резолюции на ООН, Стратегията за борба с тероризма на ООН, международни конвенции и инструменти;

- посредством обмен на информация за терористични групи и поддържащите ги мрежи в съответствие с международното и националното право; както и

- посредством обмен на мнения относно средствата и методите, използвани за борба с тероризма, включително в техническите области и обучението и посредством обмен на опит по отношение на предотвратяване на тероризма“.

Страните продължават да са ангажирани с постигането на споразумение по Всеобхватната конвенция за международния тероризъм на ООН възможно най-скоро.

Страните са дълбоко загрижени за подбуждането към терористични актове и подчертават своя ангажимент да предприемат всички необходими и подходящи мерки в съответствие с международното и националното право, за да намалят заплахата, която представлява такова подбуждане.

Член 5

Борба с разпространението на оръжия за масово унищожение

Страните считат, че разпространението на оръжия за масово унищожение и техните средства за доставяне, както за държавни, така и за недържавни образувания, представлява една от най-сериозните заплахи за международната стабилност и сигурност. Ето защо Страните се споразумяват да си сътрудничат и да допринасят за борбата с разпространението на оръжия за масово унищожение и на техните средства за доставяне, чрез пълно спазване и изпълнение на национално равнище на съществуващите си задължения съгласно международните договори и споразумения за разоръжаване и неразпространение и други съответстващи международни задължения. Страните се споразумяват, че тази разпоредба представлява основен елемент на това споразумение.

Освен това, страните се споразумяват да си сътрудничат и да допринасят за борбата с разпространението на оръжия за масово унищожение и техните средства за доставяне, като:

- предприемат стъпки за подписване, ратифициране, или присъединяване, по целесъобразност, и пълно изпълнение на всички други съответстващи международни инструменти;

- създаването на ефективна система на национален контрол на износа, която да контролира износа, както и транзитното преминаване на стоки, свързани с ОМУ, включително контрол за крайна употреба за ОМУ на технологии с двойна употреба и която да съдържа ефективни санкции за нарушения на контрола на износа.

Страните се договарят да установят редовен политически диалог, който ще съпровожда и консолидира тези елементи.

Член 6

Малки оръжия и леко въоръжение

1. Страните признават, че незаконното производство, прехвърляне и движение на малки оръжия и леко въоръжение, включително боеприпасите за тях, както и прекаленото им натрупване, лошо управление, недостатъчно обезопасени запаси и неконтролирано разпространение продължават да представляват сериозна заплаха за мира и международната сигурност.

2. Страните се договарят да спазват и изцяло да изпълняват съответните си задължения, за справяне с незаконната търговия с малки оръжия и леко въоръжение, включително боеприпасите за тях, съгласно действащите международни споразумения и резолюциите на Съвета за сигурност на ООН, както и своите ангажименти в рамките на други международни инструменти, приложими в тази област, като Програмата за действие на ООН за предотвратяване, борба и премахване на незаконната търговия с МОЛВ във всичките ѝ аспекти.

3. Страните се ангажират да си сътрудничат и да осигуряват координиране, допълване и синергия в усилията си за справяне с незаконната търговия с малки оръжия и леко въоръжение, включително боеприпасите за тях, на глобално, регионално, подрегионално и национално равнище, и се съгласяват да установят редовен политически диалог, който ще придружава и консолидира това начинание.

Член 7

Международен наказателен съд

Страните отново потвърждават, че най-тежките престъпления, които засягат международната общност като цяло, не трябва да остават ненаказани, и че преследването им следва да е осигурено от мерки или на вътрешно или на международно равнище.

Страните признават, че Ирак все още не е държава страна по Римския статут на Международния наказателен съд, но че Ирак разглежда възможността от присъединяване към него в бъдеще. По този начин, Ирак ще предприеме стъпки за присъединяване, ратифициране и изпълнение на Римския статут и свързаните инструменти.

Страните отново потвърждават своята решимост да си сътрудничат по този въпрос, включително като споделят опит от приемането на правни корекции, изисквани от съответното международно право.

ДЯЛ II

ТЪРГОВИЯ И ИНВЕСТИЦИИ

Раздел I

Търговия със стоки

Глава І Общи разпоредби

Член 8

Приложно поле и обхват

Настоящата глава се прилага за търговията със стоки между Страните.

Член 9

Митни сборове

За целите на настоящата глава, „митен сбор“ включва всички мита или налози от всякакъв вид, налагани върху или във връзка с вноса или износа на стоки, включително всякаква форма на допълнително облагане или допълнителна такса, налагани върху или във връзка с такъв внос или износ. „Митен сбор“ не включва:

а) налог, еквивалентен на вътрешно облагане, налагано в съответствие с член 11;

б) мито, налагано в съответствие с дял II, раздел 1, глава II от настоящото Споразумение;

в) мито, прилагано в съответствие с членове VI, XVI и XIX от Общото споразумение за митата и търговията от 1994 г. (наричано по-нататък „GATT 1994“), Споразумението на СТО за прилагане на член VI от Общото споразумение за митата и търговията от 1994 г., Споразумението на СТО за субсидиите и изравнителните мерки, Споразумението на СТО за защитни мерки, член 5 от Споразумението на СТО за селското стопанство или Договореността по СТО относно правилата и процедурите за уреждане на спорове (наричана по-нататък „ДУС“);

г) такси или други налози, налагани съгласно вътрешното право на Страната и в съответствие с член VIII от GATT 1994 и Забележките и допълнителните разпоредби към него.

Член 10

Третиране „най-облагодетелствана нация“ (НОН)

1. Страните взаимно си предоставят третиране “най-облагодетелствана нация” съгласно член I, параграф 1 от GATT 1994 и Забележките и допълнителните разпоредби към него.

2. Разпоредбите на параграф 1 не се прилагат към:

д) предимства, предоставени с оглед на създаване на митнически съюз или зона за свободна търговия в съответствие с GATT 1994 или вследствие на създаването на такъв митнически съюз или зона за свободна търговия;

е) предимства, предоставени на определени държави в съответствие с GATT 1994 и с други международни споразумения в полза на развиващите се държави.

Член 11

Национално третиране

Всяка Страна предоставя национално третиране по отношение на стоките на другата Страна в съответствие с член III от GATT 1994, включително Забележките и допълнителните разпоредби към него. За тази цел, член III от GATT 1994 и Забележките и допълнителните разпоредби към него са включени във и са част от настоящото Споразумение, mutatis mutandis .

Член 12

Политика за ставките на митата

1. Продуктите с произход от Ирак и внесени в Съюза са обект на ставката на Съюза за НОН. Към продукти с произход от Ирак и внесени в Съюза не се прилагат митни сборове, надхвърлящи тези, които се прилагат към вноса от членове на СТО в съответствие с член I от GATT 1994.

2. При внасянето им в Ирак, продуктите с произход в Съюза, не са обект на митни сборове, надхвърлящи текущите 5 % такса „възстановяване“ (ТВ) върху внесени стоки.

3. Страните се съгласяват, че докато Ирак се присъедини към СТО, Страните могат да променят равнищата на митни сборове върху вноса, след взаимни консултации между Страните.

4. Ако след подписването на настоящото Споразумение, се приложи някакво намаление на ставка на мито от страна на Ирак на основа erga omnes , в частност намаления в резултат на преговори в рамките на СТО за ставките на митата, такива намалени митни сборове се прилагат към вноса с произход в Съюза и заместват базовото мито или таксата „възстановяване“ от датата, от която се прилага такова намаление.

Член 13

Прилагане на съответните разпоредби на GATT 1994

Следните членове от GATT 1994 се включват във и стават част от настоящото Споразумение и се прилагат между Страните, mutatis mutandis .

ж) член V, включително Забележките и допълнителните разпоредби към него;

з) член VII, параграфи 1, 2, 3, 4а, 4б, 4г, 5, включително Забележките и допълнителните разпоредби към него и Споразумението на СТО за прилагане на член VII от GATT 1994, включително Забележките и допълнителните разпоредби към него;

и) член VIII, включително Забележките и допълнителните разпоредби към него;

й) член IX;

к) член X.

Член 14

Хармонизирано описание на стоките

Класирането на стоките, обект на търговия между Страните, е определеното в респективните тарифни номенклатури на всяка от Страните, тълкувани в съответствие с Хармонизираната система на Международната конвенция по Хармонизираната система за описание и кодиране на стоките , подписана в Брюксел на 14 юни 1983 г. (наричана по-нататък „ХС“).

Член 15

Временно допускане на стоки

Без да се засягат правата и задълженията, произтичащи от международните конвенции за временния достъп на стоки, които обвързват и двете Страни, всяка Страна предоставя на другата Страна освобождаване от вносни такси и мита за стоки, допуснати временно. Процедурата на временно допускане се прилага, като се отчитат условията, при които задълженията, произтичащи от такива конвенции са били приети от въпросните Страни.

Член 16

Забрана за количествени ограничения

Съюзът и Ирак, при влизането в сила на настоящото Споразумение, премахват и не въвеждат или запазват в търговията между тях никакви ограничения върху вноса и износа или никакви мерки с еквивалентно въздействие в съответствие с член XI от GATT 1994 и Забележките и допълнителните разпоредби към него. За тази цел, член XI от GATT 1994 и Забележките и допълнителните разпоредби към него, са включени във и са част от настоящото Споразумение, mutatis mutandis .

Член 17

Износни мита

Нито една от Страните не запазва или въвежда каквито и да е митни сборове, облагане или други такси и налози, наложени върху или във връзка с износа на стоки за другата Страна. Нито една от Страните не може да запази или да въведе каквото и да е вътрешно облагане, такси и налози върху стоки, изнесени за другата Страна, които надхвърлят тези, наложени върху подобни продукти, предназначени за вътрешната търговия.

Глава II Инструменти за коригиране на търговията

Член 18

Антидъмпинг

1. Нищо в настоящото Споразумение не възпрепятства Страните да приемат антидъмпингови или изравнителни мерки в съответствие с член VI от GATT 1994, включително Забележките и допълнителните разпоредби към него, и Споразумението за прилагане на член VI от Общото споразумение за митата и търговията от 1994 г. и със Споразумението на СТО за субсидиите и изравнителните мерки.

2. Настоящият член не е обект на разпоредбите на дял II, раздел VI от настоящото Споразумение.

Член 19

Предпазни мерки

1. Нищо в настоящото Споразумение не предотвратява Страните да приемат мерки в съответствие с член XIX от GATT 1994 и Споразумението на СТО за защитни мерки.

2. Настоящият член не е обект на разпоредбите на дял II, раздел VI от настоящото Споразумение.

Глава III Изключения

Член 20

Общи изключения

Разпоредбите на член XX от GATT 1994, включително Забележките и допълнителните разпоредби към него, и на член XXI от GATT 1994, които са включени във и са част от настоящото Споразумение, се прилагат между Страните, mutatis mutandis.

Глава IV Въпроси, които не са свързани с митническите ставки

Член 21

Промишлени стандарти и оценка на съответствието, технически регламенти

1. Връзка със Споразумението ТПТ на СТО

Разпоредбите на Споразумението на СТО за техническите пречки пред търговията (наричано по-нататък „Споразумението ТПТ“), което е включено във и е част от настоящото Споразумение, се прилагат между Страните, mutatis mutandis .

2. Приложно поле и обхват

Разпоредбите на настоящата глава се прилагат към изготвянето, приемането и прилагането на технически регламенти, стандарти и процедури за оценка на съответствието, както са определени в Споразумението ТПТ.

3. Цели

Целите на сътрудничеството в областите на технически регламенти, стандарти и процедури за оценка на съответствието между Страните са:

а) да се избегнат или намалят техническите пречки пред търговията, с цел да се улесни търговията между Страните;

б) да се увеличи достъпът на продукти на насрещните им пазари, посредством подобрения в безопасността, качеството и конкурентоспособността на продуктите;

в) да се насърчи по-голямо използване на международните технически регламенти, стандарти и процедури за оценка на съответствието, включително секторно специфични мерки, както и използването на международните най-добри практики за изготвянето им;

г) да се осигури, че изготвянето, приемането и прилагането на стандарти и технически регламенти е прозрачно и не създава ненужни препятствия за търговията между Страните, в съответствие с разпоредбите на Споразумението ТПТ;

д) да се развие инфраструктурата за техническо регулиране, стандартизация, оценка на съответствието, акредитиране, метрология и наблюдения на пазара в Ирак;

е) да се развият функционални връзки между институциите на Ирак и на Съюза за стандартизация, оценка на съответствието и регулиране;

ж) да се насърчава ефективно участие на иракските институции в международните образувания по стандартизация и в Комитета ТПТ.

4. Технически регламенти, стандарти и процедури за оценка на съответствието

4.1 Страните следва да осигурят, че техническите регламенти, стандартите и процедурите за оценка на съответствието не са изготвени, приети или прилагани с цел, или с ефект на създаване на ненужни препятствия пред търговията между Страните, при условието на спазване на разпоредбите на Споразумението ТПТ.

4.2 Страните се стремят, когато е възможно, да хармонизират своите стандарти, технически регламенти и процедури за оценка на съответствието.

5. Прозрачност и комуникация

5.1 Между Страните се прилагат задълженията, свързани със споделянето на информация за технически регламенти, стандарти и процедури за оценка на съответствието, предвидени в Споразумението ТПТ.

5.2 Страните се съгласяват да обменят информация по въпроси от потенциално значение за техните търговски отношения, включително бързо оповестяване, научни становища както и събития чрез точките за контакт.

5.3 Страните могат да си сътрудничат при установяването и поддържането на точки за контакт, както и при създаването и поддържането на общи бази данни.

Глава V Санитарни и фитосанитарни мерки

Член 22

Санитарни и фитосанитарни мерки

1. Страните си сътрудничат в областта на санитарните и фитосанитарните мерки с цел улесняване на търговията, като в същото време опазват живота или здравето на хората, животните или растенията. Разпоредбите на Споразумението на СТО за прилагането на санитарни и фитосанитарни мерки (наричано по-нататък „Споразумението СФС“), което е включено в и е част от настоящото Споразумение, се прилагат между Страните, mutatis mutandis .

2. При поискване Страните могат да определят и се заемат с проблемите, които се дължат на прилагането на специфични мерки за СФС, с оглед постигането на взаимно приемливи решения.

Раздел II

Търговия с услуги и установяване

Член 23

Обхват

1. Настоящият раздел определя необходимите условия за постепенното либерализиране между Страните на търговията с услуги и на установяването.

2. Настоящият раздел се прилага за мерки, засягащи търговията с услуги и установяването[2] във всички икономически дейности, с изключение на:

а) минен добив, производство и обработка на ядрени материали;

б) производство на или търговия с оръжия, боеприпаси и военни принадлежности;

в) аудио визуални услуги и културни услуги;

г) образователни услуги;

д) здравни и социални услуги;

е) национален морски каботаж;

ж) услуги на въздушния транспорт и услуги, спомагателни за въздушния транспорт, различни от:

i) услуги по ремонт и поддръжка на въздухоплавателни средства, по време на които въздухоплавателното средство е изведено от експлоатация;

ii) продажба и маркетинг на услуги в областта на въздушния транспорт

iii) услуги, свързани с компютърните системи за резервация (КСР);

iv) услуги по наземно обслужване;

v) услуги на отдаване под наем на въздухоплавателно средство с екипаж;

vi) услуги по експлоатацията на летище; както и

з) услуги на космическия транспорт.

3. Нищо в настоящия раздел не се тълкува като налагане на каквото и да е задължение по отношение на възлагането на обществени поръчки.

4. Разпоредбите на настоящия раздел не се прилагат за субсидиите, отпуснати от Страните.

5. В съответствие с разпоредбите на настоящия раздел, всяка от страните си запазва правото да регулира и да въвежда нови правила за постигане на законни цели на политиката.

Член 24

Определения

За целите на настоящия раздел:

а) „търговия с услуги“ се определя като доставката на услуга по следните начини:

(1) от територията на една от Страните на територията на другата Страна;

(2) на територията на една от Страните към потребител на услугата от другата Страна;

(3) от доставчик на услуги от една от Страните, посредством установяване на територията на другата Страна;

(4) от доставчик на услуги от една от Страните, посредством присъствие на физически лица на територията на другата Страна.

б) „мярка“ означава всяка мярка, приета от някоя от Страните, независимо дали е под формата на закон, подзаконов акт, разпоредба, процедура, решение, административно действие или под каквато и да било друга форма;

в) „мерки, приети или поддържани от някоя от Страните“ означава мерки, приети от:

i) органи на централната власт, регионални или местни органи на управление и власти; както и

ii) неправителствени организации, изпълняващи правомощия, делегирани им от органи на централната власт, регионални или местни органи на управление или власти;

г) „услуги“ включва всяка услуга във всеки сектор освен услугите, предоставяни в процеса на упражняване на държавното управление;

д) „установяване“ означава всеки вид стопанско или професионално установяване посредством:

i) учредяването, придобиването или поддържането на юридическо лице[3], или

ii) създаването или поддържането на клон или представителство

на територията на една от Страните за целите на извършване на икономическа дейност;

е) „инвеститор“ от някоя от Страните означава всяко физическо или юридическо лице, което цели да извършва или извършва икономическа дейност посредством установяване;

ж) „услуга, предоставена при упражняване на държавното управление“ означава всяка услуга, която не се предоставя на търговска основа, нито в конкуренция с един или повече доставчици на услуги;

з) „доставчици на услуги“ от някоя от Страните означава всяко физическо или юридическо лице от някоя от Страните, което цели да предостави или предоставя услуга;

и) „физическо лице от Съюза“ означава гражданин на една от държавите-членки на Съюза, съгласно нейното законодателство и „физическо лице от Република Ирак“ означава гражданин на Република Ирак, съгласно нейното законодателство;

й) „юридическо лице“ означава всеки правен субект, надлежно учреден или организиран по друг начин съгласно приложимото право, с цел печалба или с друга цел, частна или държавна собственост, в това число всяка корпорация, тръст, съдружие, съвместно предприятие, еднолично предприятие или сдружение;

к) „юридическо лице от Съюза“ или „юридическо лице от Република Ирак“ означава юридическо лице, създадено в съответствие със законодателството съответно на държава-членка на Съюза или на Република Ирак, и притежаващо регистрирано представителство, централна администрация, или основно място на извършване на стопанска дейност съответно на територията, на която се прилагат Договорът за Европейския съюз и Договорът за функционирането на Европейския съюз или на територията на Република Ирак;

Ако юридическото лице единствено притежава регистрирано представителство, централна администрация или основно място на извършване на стопанска дейност съответно на територията, на която се прилагат Договорът за Европейския съюз и Договорът за функционирането на Европейския съюз или на територията на Република Ирак, не се счита за юридическо лице съответно на Съюза или юридическо лице на Република Ирак, освен ако операциите му притежават истинска и непрекъсната връзка съответно с икономиката на Съюза или на Република Ирак;

Без да се засягат разпоредбите на предходния параграф, коработранспортните дружества, установени извън Съюза или Република Ирак и които са под контрола на граждани съответно на държава-членка на Европейския съюз или на Република Ирак, също се ползват от разпоредбите на настоящото Споразумение, ако плавателните им съдове са регистрирани съгласно съответното им законодателство в тази държава-членка на Европейския съюз или в Република Ирак и плават под знамето на държава-членка на Европейския съюз или на Република Ирак;

л) „икономическа дейност“ не включва дейности, извършвани в изпълнение на държавното управление, което означава дейности, които не се извършват на търговска основа, нито в конкуренция с един или няколко икономически оператори;

м) „дъщерно дружество“ означава юридическо лице, което ефективно е под контрола на друго юридическо лице[4];

н) „клон“ на юридическо лице означава място на стопанска дейност без създаването на юридическо лице, което изглежда постоянно, каквото е разширението на дружество майка, има собствено управление и е материално оборудвано да води стопанска дейност с трети страни, така че последните, независимо че знаят, че при необходимост ще има правна връзка с дружеството майка, чието седалище е в чужбина, не трябва да работят пряко с такова дружество майка, а могат да извършват стопанска дейност на мястото на стопанска дейност, което представлява разширението.

Член 25

1. От влизането в сила на настоящото Споразумение Съюзът разширява до услуги или доставчици на услуги от Република Ирак третирането, резултат от списъка със специфични задължения на Съюза и неговите държави-членки за националното третиране и достъпа до пазара по Общото споразумение по търговията с услуги (наричано по-нататък „GATS“)[5].

2. От влизането в сила на настоящото Споразумение, и при условието на спазване на разпоредбите на параграф 3, Република Ирак предоставя на услугите, доставчиците на услуги, организации и инвеститори от Съюза в сектора на услугите и извън него, третиране, което не е по-малко благоприятно от предоставеното на подобни услуги, доставчици на услуги, организации и инвеститори[6] от Република Ирак

3. Република Ирак може да промени третирането, предоставено на услуги, доставчици на услуги, организации и инвеститори от Съюза като го направи предмет на спазване на условията и квалификациите, които водят до третиране, по-неблагоприятно от предоставеното на своите собствени подобни услуги, доставчици на услуги, организации и инвеститори. Така промяна спазва следните условия:

а) Третирането, предоставено на услуги, доставчици на услуги, организации и инвеститори от Съюза остава не по-неблагоприятно от предоставеното от Република Ирак на подобни услуги, доставчици на услуги, организации и инвеститори от която и да е трета държава.

б) Република Ирак уведомява за такова намерение Европейската комисия[7] четири месеца преди възнамеряваната дата за прилагане на такива условия. При поискване от страна на Европейската комисия, Република Ирак предоставя подробна информация за причините, които оправдават възнамеряваното налагане на условия и квалификации. Тези условия и квалификации се считат за приети от Съюза, ако до Република Ирак не е изпратено съобщение в срок от 8 седмици.

в) при поискване от някоя от Страните, предложените условия и квалификации се отнасят до Комитета за сътрудничество за разглеждане и одобрение.

4. Без да се засягат ползите, произтичащи от третирането, предоставено на услуги, доставчици на услуги, организации и инвеститори от Съюза съгласно параграф 2 от настоящия член, след присъединяването си към СТО, Република Ирак също разширява до услуги или доставчици на услуги от Съюза третирането, резултат от своя списък със специфични задължения по GATS.

Член 26

1. Третирането като най-облагодетелствана нация, предоставено в съответствие с разпоредбите на настоящия раздел, не се прилага за данъчните преференции, които Страните предоставят или ще предоставят в бъдеще въз основа на споразуменията за избягване на двойно данъчно облагане или други данъчни договорености.

2. Нищо в настоящия раздел не се тълкува като възпрепятстване на приемането или прилагането от Страните на каквато и да е мярка, целяща възпрепятстване на избягването на данъчно облагане съгласно данъчните разпоредби на спогодби за избягване на двойното данъчно облагане или други данъчни споразумения или вътрешно данъчно законодателство.

3. 3. Нищо в настоящия раздел не се тълкува като възпрепятстващо държавите-членки или Ирак да правят разлика при прилагането на съответните разпоредби на своето данъчно законодателство между данъкоплатците, които не са в еднакво положение, по-специално по отношение на местоживеенето им.

Член 27

Други договорености

Нищо в настоящия раздел не ограничава правата на инвеститорите от Страните да се ползват от по-благоприятно третиране, предвидено в което и да е съществуващо или бъдещо международно споразумение, свързано с инвестиции, по което държава-членка на Съюза и Ирак са страни.

Член 28

Прозрачност

Всяка Страна своевременно отговаря на всички запитвания на другата Страна за конкретна информация относно всяка от нейните общоприложими мерки или международни споразумения, които принадлежат или влияят на настоящото Споразумение. Всяка от Страните също така създава една или няколко точки за информация, които да предоставят, при поискване, конкретна информация на доставчиците на услуги от другата Страна, по всички такива въпроси. Такива точки за информация са изброени в ПРИЛОЖЕНИЕ 3. Не е необходимо точките за информация да бъдат депозитари на закони и на подзаконови актове.

Член 29

Изключения

1. Разпоредбите на настоящия раздел подлежат на спазване на изключенията, съдържащи се в настоящия член. При условие на изискването, че такива мерки не се прилагат по начин, който би представлявал средство за избирателна или неоправдана дискриминация между държавите, когато преобладават подобни условия, или прикрито ограничение върху търговията с услуги, нищо в настоящия раздел не се тълкува като възпрепятстване на приемането или прилагането от която и да е от Страните на мерки:

а) необходими за защита на обществената сигурност или обществения морал, или за поддържане на обществения ред;

б) необходими за защита на живота или здравето на хора, животни или растения;

в) необходими за да се гарантира спазването на законови или подзаконови актове, които не са в несъответствие с разпоредбите на настоящия раздел, включително тези, които се отнасят до:

i) предотвратяването на заблуждаващи или измамни практики или справянето с ефекта от неизпълнението на договори за услуги;

ii) защита на правото на личен живот на лицата във връзка с обработката и разпространението на лични данни и защита на поверителността на лични сведения и сметки на лицата;

iii) безопасност;

г) несъвместими с целите на член 25, при условие че разликата в третирането цели осигуряване на ефективното или справедливото облагане или събиране на преки данъци по отношение на услуги или доставчици на услуги от другата Страна.

д) несъвместими с целите на член 25, при условие че разликата в третирането цели предотвратяване на избягването или укриването на данъци съгласно данъчните разпоредби на спогодбите за избягване на двойното данъчно облагане или други данъчни споразумения или вътрешно данъчно законодателство.

3. Разпоредбите на настоящия раздел не се прилагат по отношение на съответните системи за социална сигурност на Страните или по отношение на дейности на територията на всяка от Страните, които са свързани, дори и само понякога, с упражняването на официална власт.

4. Разпоредбите на настоящата глава не се прилагат по отношение на мерки, които засягат физически лица, търсещи достъп до пазара на труда на някоя от Страните, нито пък се прилага към мерките, касаещи гражданство, пребиваване и трудова заетост с безсрочен характер.

5. Нищо в настоящия раздел не възпрепятства Страните да прилагат мерки за регулиране на влизането или временното пребиваване на физически лица на своите територии, включително мерките, необходими за опазване на целостта на своите граници и за гарантиране на нормалното придвижване през тях на физически лица, при условие че подобни мерки не се прилагат по такъв начин, че да анулират или накърняват ползите, произтичащи за другата Страна съгласно член 25[8].

6. Нищо в настоящия раздел не се прилага към дейности, провеждани от централна банка или парична институция, или от което и да е друг публичeн субект, при изпълнението на парична политика или политика за обменния курс.

7. Нищо в настоящия раздел не се тълкува като възпрепятстване на Страна, включително на публичните ѝ субекти, да провежда изключително или да предоставя на своята територия дейности или услуги за сметка или с гаранцията или използвайки финансовите ресурси на Страната или на нейните публични образувания.

8. Разпоредбите на настоящия раздел не засягат прилагането от всяка от Страните на мерки, необходими за предотвратяване на заобикалянето посредством разпоредбите на настоящото споразумение на мерки, спрямо достъпа на трети държави до нейния пазар.

Член 30

Изключения, свързани със сигурността

1. Нищо в настоящия раздел не се тълкува като:

а) изискване към някоя от Страните да предоставя каквато и да е информация, разкриването на която тя счита за противоречащо на свои съществени интереси в областта на сигурността; или

б) възпрепятстване на някоя от Страните да предприеме каквото и да е действие, което тя счита за необходимо за защита на свои съществени интереси в областта на сигурността:

i) свързано с икономически дейности, извършвани пряко или непряко за целите на снабдяване на военен обект;

ii) свързано с материали, подлежащи на ядрен разпад или синтез или с материали, от които са получени;

iii) свързано с производството на или търговията с оръжие, боеприпаси, и военни принадлежности;

iv) свързано с възлагането на държавна поръчка, която е абсолютно необходима за целите на националната сигурност или на националната отбрана;

v) предприето във военно време или при други извънредни ситуации в международните отношения; или

в) възпрепятстване на някоя от Страните да предприеме някакво действие в изпълнение на своите задължения по Хартата на ООН за поддържане на международния мир и сигурност.

Член 31

Постепенна либерализация на търговията с услуги и на установяването

Според обстоятелствата, включително ситуацията, произтичаща от присъединяването на Република Ирак към СТО, Съветът за сътрудничество може да направи препоръки към Страните да разширят постепенно търговията с услуги и установяването между тях и да осигурят пълно съответствие с разпоредбите на GATS, в частност член V. Ако бъдат приети, тези препоръки могат да бъдат въведени посредством споразумения между Страните.

Раздел III

Разпоредби, засягащи търговията и инвестициите

Член 32

Насърчаване на инвестиции

Страните насърчават увеличаване на взаимно полезните инвестиции като създават по-благоприятен климат за частни инвестиции.

Член 33

Точки за контакт и обмен на информация

С цел улесняване на комуникацията между Страните по всички търговски въпроси, свързани с частните инвестиции, всяка Страна определя точка за контакт. По искане на една от Страните, точката за контакт от другата Страна посочва службата или служителя, отговорни по съответния въпрос и оказва необходимото съдействие за улесняване на комуникацията с молещата Страна.

Раздел IV

Текущи плащания и капитали

Член 34

Цел и приложно поле

1. Страните целят либерализиране на текущите плащания и движенията на капитали между тях в съответствие с ангажиментите, поети в рамките на международните финансови институции.

2. Настоящият раздел се прилага за всички текущи плащания и движения на капитали между Страните.

Член 35

Текуща сметка

Страните позволяват, в свободно конвертируема валута и в съответствие с Устава на Международния валутен фонд, всички плащания и трансфери по текущата сметка между Страните.

Член 36

Капиталова сметка

От влизането в сила на Споразумението Страните позволяват свободното движение на капитали, свързано с преките инвестиции, извършени в съответствие със законодателството на приемната държава и инвестициите, извършени в съответствие с разпоредбите на настоящото Споразумение и ликвидацията или репатрирането на тези капитали и на всички печалби, произтичащи от тях.

Член 37

Запазване на съществуващото положение

Страните не въвеждат никакви нови ограничения за текущи плащания и движение на капитали между техните жители и не правят съществуващите договорености по-ограничаващи.

Член 38

Предпазни мерки

1. Когато, при изключителни обстоятелства, движение на капитали между Съюза и Ирак предизвика, или заплашва да предизвика, сериозни трудности за работата на политиката за обменния курс или паричната политика в Съюза или Ирак, Съюзът и Ирак съответно могат да предприемат предпазни мерки по отношение на движението на капитали между Съюза и Ирак за период, който не надхвърля шест месеца, ако такива мерки са строго необходими.

2. Страната, приела предпазните мерки информира другата Страна възможно най-скоро за срока на премахването им.

Член 39

Заключителни разпоредби

1. Нищо в настоящия раздел не ограничава правата на икономическите оператори от Страните да се ползват от всяко по-благоприятно третиране, което може да е предвидено в съществуващо двустранно или многостранно споразумение, по което са страни.

2. Страните провеждат взаимни консултации с оглед улесняване на движението на капитали между тях с цел насърчаване на постигането на целите на настоящото Споразумение.

Раздел V

Въпроси, свързани с търговията

Глава I Държавни търговски предприятия

Член 40

1. Страните целят спазване на разпоредбите на член XVII от GATT 1994, Забележките и допълнителните разпоредби към него и на Договореността по СТО относно тълкуването на член ХVII на Общото споразумение за митата и търговията от 1994 г., които са включени във и са част от настоящото Споразумение, mutatis mutandis.

2. Когато една от Страните поиска информация от другата Страна относно отделни случаи, свързани с държавни търговски предприятия, начина на функциониране на тези предприятия и ефекта от извършваните от тях дейности върху двустранната търговия, замолената Страна осигурява възможно най-голяма прозрачност, без да се засяга член XVII, параграф 4, буква г) от GATT 1994 относно поверителната информация.

3. Всяка страна осигурява, че всяко държавно търговско предприятие, доставчик на стока или услуга спазва задълженията на същата Страна по настоящото Споразумение.

Глава II Възлагане на обществени поръчки

Член 41

Въведение

1. Страните признават приноса от прозрачни, конкурентни и открити процедури за възлагане на поръчки за устойчивото икономическо развитие и си определят като цел ефективното, реципрочно и постепенно отваряне на съответните си пазари на възлагане на поръчки.

2. За целите на настоящата глава:

а) „търговски стоки или услуги“ означава стоки или услуги от вид, който главно се продава или предлага за продажба на търговския пазар на, и обикновено се купува от, неправителствени купувачи за неправителствени цели;

б) „строителна услуга“ означава услуга, която има за цел реализирането по какъвто и да е начин на строителство на съоръжения и сгради, въз основа на раздел 51 на Временната централна продуктова класификация на ООН (наричана по-нататък „ЦПК“);

в) „дни“ означава календарни дни;

г) „електронен търг“ означава итеративен процес, който включва участието на електронни средства за представянето от страна на доставчиците на нови цени или на нови стойности за остойностими неценови елементи на предложението, свързани с критериите за оценка, или и двете, водещи до класирането или прекласирането на предложенията;

д) „писмено или в писмен вид“ означава всеки израз с думи или цифри, който може да бъде прочетен, възпроизведен и по-късно съобщен. Това може да включва електронно предадена или съхранена информация;

е) „ограничена тръжна процедура“ означава метод за възлагане на поръчки, при който възложителят се свързва с доставчик или доставчици по свой избор;

ж) „мярка“ означава всеки закон, подзаконов акт, процедура, административни насоки или практики, или всяко действие на възложителя, свързано с обхванато възлагане на поръчка;

з) „списък за многократно използване“ означава списък с доставчици, които даден възложител е определил като отговарящи на условията за участие в този списък, и който възложителят възнамерява да използва повече от един път;

и) „обявление за предстоящо възлагане на поръчка“ означава обявление, публикувано от възложител, което кани заинтересованите доставчици да подадат заявление за участие, предложение, или и двете;

й) „компенсация“ означава всяко условие или начинание, което насърчава местното развитие или подобрява сметките на платежния баланс, каквото е използването на местно съдържание, лицензирането на технологии, инвестициите, насрещната търговия или подобни дейности или изисквания;

к) „открита тръжна процедура“ означава метод, при който всички заинтересувани доставчици могат да подадат предложение;

л) „лице“ означава всяко физическо или юридическо лице;

м) „възложител“ означава всеки субект съгласно допълнение I за Страната на ПРИЛОЖЕНИЕ 1 към настоящото Споразумение;

н) „квалифициран доставчик“ означава доставчик, който даден възложител признава като удовлетворяващ условията за участие;

о) „селективна тръжна процедура“ означава метод за възлагане на поръчки, при който от възложителя се канят само квалифицирани доставчици да подадат предложение;

п) „услуги“ включва строителни услуги, освен ако е посочено друго;

р) „стандарт“ означава документ, одобрен от признат орган, който предоставя за широко и многократно използване правила, указания или характеристики за стоки или услуги, или свързани процеси и производствени методи, спазването на които не е задължително. Той може също така да включва или да разглежда изключително изисквания за терминология, символи, опаковка, маркиране или етикетиране, ако са приложими за стока, услуга, процес или производствен метод.

с) „доставчик“ означава лице или група лица, която предоставя или може да предостави стоки или услуги; и

т) „техническа спецификация“ означава тръжно изискване което;

i) определя характеристиките на стоки или услуги, които трябва да бъдат доставени, включително качество, показатели, безопасност и размери, или процесите и методите за тяхното производство или предоставяне; или

ii) се занимава с изисквания за терминология, символи, опаковане, маркиране или етикетиране, ако са приложими за стока или услуга.

Член 42

Приложно поле и обхват

1. Настоящата глава се прилага за всяка мярка по отношение на обхванато възлагане на поръчка. За целите на настоящата глава, обхванато възлагане на поръчка означава възлагане на поръчка за държавни цели:

а) на стоки, услуги, или всяка комбинация от тях:

i) както е посочено в подприложенията за всяка от Страните към допълнение I на ПРИЛОЖЕНИЕ 1 към настоящото Споразумение; и

ii) която не се доставя с оглед на търговска продажба или препродажба, или за използване при производството или доставката на стоки или услуги за търговска продажба или препродажба;

б) посредством всички договорни средства, включително покупка, ползване под наем, и лизинг със или без опция за закупване;

в) за които стойността достига или надхвърля съответния праг, посочен в подприложенията за всяка от Страните към допълнение I на ПРИЛОЖЕНИЕ 1 от настоящото Споразумение, в момента на публикуване на обявление в съответствие с член 45;

г) от възложител; и

д) която не е изключена от обхвата по някакъв друг начин.

2. С изключение на случаите в които прилагането е предвидено, настоящата глава не се прилага за:

е) придобиването или ползването под наем на земя, съществуващи сгради или друга недвижима собственост или правата върху нея;

ж) извъндоговорни споразумения или каквато и да е форма на помощ, която някоя от Страните предоставя, в това число споразумения за сътрудничество, безвъзмездни средства, заеми, вливане на капитали, гаранции и фискални стимули;

з) възлагането или получаването на услуги от данъчни агенции или депозитари, услуги по ликвидация и управление на регулирани финансови институции или услуги, свързани с продажбата, обратното изкупуване и разпределянето на държавен дълг, в това число на заеми и държавни облигации, полици и други ценни книжа.

и) договори за назначаване на публична длъжност;

й) възлагани поръчки:

i) със специфичната цел за предоставяне на международна помощ, включително помощ за развитие;

ii) съгласно конкретни процедура или условие на международно споразумение, свързани с разполагането на войски или свързани със съвместното прилагане на проекти от страна на подписалите държави;

iii) съгласно конкретни процедура или условие на международна организация, или финансирани с международни безвъзмездни средства, заеми или друг вид помощ, когато прилаганата процедура или условие ще са несъвместими с разпоредбите на настоящата глава.

3. Всяка Страна дефинира и посочва следната информация в своите подприложения към допълнение I на ПРИЛОЖЕНИЕ 1 към настоящото Споразумение:

к) в подприложение 1 — субекти на централното държавно управление, чието възлагане на поръчки е обхванато от настоящата глава;

л) в подприложение 2 — всички други субекти, чието възлагане на поръчки е обхванато от настоящата глава;

м) в подприложение 3 — услугите, различни от строителните, обхванати от настоящата глава;

н) в подприложение 4 — строителните услуги, обхванати от настоящата глава;

о) в подприложение 5 — всички общи бележки.

4. Когато възложител, в контекста на обхванато възлагане на поръчка, изисква лицата, необхванати по силата на подприложенията на Страна към допълнение I на ПРИЛОЖЕНИЕ 1 към настоящото Споразумение, да възлагат поръчки в съответствие с конкретни изисквания, към такива изисквания се прилага член 43 mutatis mutandis.

5. При оценката на стойността на поръчка за целите на проверката дали представлява обхванато възлагане на поръчка, възложителят не разделя поръчката на отделни поръчки нито избира или използва определен метод за оценка за оценяването на стойността на поръчката, целейки напълно или частично да я изключи от прилагането на настоящата глава.

6. Нищо в настоящата глава не се тълкува като възпрепятстване на която и да е от Страните да предприеме някакво действие или да не разкрива някаква информация, които счита за необходими за защита на своите съществени интереси в областта на сигурността и които са свързани с възлагане на поръчки за оръжие, боеприпаси и военни принадлежности или с възлагане на поръчки, които са абсолютно необходими за целите на националната сигурност или националната отбрана.

7. При условие на изискването, че такива мерки не се прилагат по начин, който би представлявал средство за избирателна или неоправдана дискриминация между Страните, когато преобладават същите условия или прикрито ограничение върху международната търговия, нищо в настоящата глава не се тълкува като възпрепятстване на която и да е от Страните да налага или прилага мерки:

а) необходими за опазването на обществения морал, ред или безопасност;

б) необходими за защита на живота или здравето на хора, животни или растения;

в) необходими за защита на интелектуалната собственост; или

г) свързани със стоки или услуги от лица с увреждания, благотворителни институции или затворнически труд.

Член 43

Общи принципи

1. По отношение на всяка мярка и всяко обхванато възлагане на поръчка, всяка Страна, в това число и нейните възложители, предоставя незабавно и безусловно на стоките и услугите от другата Страна и на доставчиците от другата Страна, предлагащи стоките или услугите, не по-малко благоприятно третиране в сравнение с това, което Страната, в това число нейните възложители, предоставя на местните стоки, услуги и доставчици.

2. По отношение на всички мерки, свързани с обхванато възлагане на поръчка, Страна, в това число и нейните възложители, не:

а) третира местно установил се доставчик по-малко благоприятно от друг местно установил се доставчик на основа на степента на чуждестранна принадлежност или собственост; нито

б) дискриминира местно установил се доставчик въз основа на факта, че стоките или услугите, предлагани от този доставчик за конкретно възлагане на поръчка, са стоки или услуги от другата Страна.

3. По отношение на всички закони, подзаконови актове, процедури или практики, свързани с възлагането на държавни поръчки, както и по отношение на специфични възлагания на поръчки на публични органи, на всички равнища, открити за стоки, услуги и доставчици от трети държави, Република Ирак предоставя на стоките, услугите и доставчиците от Съюза не по-малко благоприятно третиране от предоставеното на стоките, услугите и доставчиците от която и да е трета държава.

Използване на електронни средства

4. При провеждане с електронни средства на обхванато възлагане на поръчка, възложителят:

а) осигурява, че възлагането на поръчки се провежда чрез използването на системи на информационните технологии и софтуер, включително тези, свързани с автентичността и криптирането на информация, които са широко разпространени и оперативно съвместими с други широко разпространени системи на информационните технологии и софтуер; както и

б) поддържа механизми, които да гарантират качеството на заявленията за участие и предложенията, включително установяването на времето, както и разписката за получаване и предотвратяването на нерегламентирания достъп.

Провеждане на възлагането на поръчка

5. Възложителят провежда обхванато възлагане на поръчка по прозрачен и безпристрастен начин, който избягва конфликти на интереси и предотвратява корупционни практики и който е в съответствие с настоящата глава.

Правила за произход

6. За целите на обхванато възлагане на поръчки, нито една от Страните не може да прилага правила за произход към стоки или услуги, внесени от или доставени от другата Страна, които са различни от правилата за произход, които Страната прилага по същото време в нормалния ход на търговията към внос или доставки на същите стоки или услуги от същата Страна.

Член 44

Публикуване на информацията за възлагането на поръчка

1. Всяка от Страните:

а) своевременно публикува всеки закон, подзаконов акт, съдебно решение, административна заповед с общо приложение, стандартни договорни клаузи, които са задължителни по закон или подзаконов акт и са включени с позоваване в обявленията и тръжната документация и процедурата по отношение на обхванато възлагане на поръчки, и всички техни изменения, в официално определено електронно или печатно средство, което е широко разпространено и остава лесно достъпно за обществеността;

б) предоставя обяснения по тях на дадена Страна, при поискване;

в) изброява в допълнение II на ПРИЛОЖЕНИЕ 1 към настоящото Споразумение, електронните или печатни средства, в които Страната публикува информацията, описана в параграф а);

г) изброява в допълнение III на ПРИЛОЖЕНИЕ 1 към настоящото Споразумение, електронните средства, в които Страната публикува обявленията, изисквани по членове 45, 47 параграф 4, и 55, параграф 2.

2. Всяка Страна своевременно уведомява другата Страна за всяко изменение на информацията за Страната, изброена в допълнение II или III на ПРИЛОЖЕНИЕ 1 към настоящото Споразумение.

Член 45

Публикуване на обявления

Обявление за предстоящо възлагане на поръчка

1. За всяко обхванато възлагане на поръчка, освен при обстоятелствата, описани в член 52, възложителят публикува обявление за предстоящо възлагане на поръчка в подходящите средства, изброени в допълнение III на ПРИЛОЖЕНИЕ 1 към настоящото Споразумение. Всяко такова обявление включва информацията, определена в допълнение IV на ПРИЛОЖЕНИЕ 1 към настоящото Споразумение. Тези обявления са достъпни с електронни средства безплатно, през една точка за достъп.

Съкратено обявление

2. При всеки случай на предстоящо възлагане на поръчка, възложителят публикува съкратено обявление, което е лесно достъпно, едновременно с публикуването на обявлението за предстоящо възлагане на поръчка, на един от езиците на СТО. Съкратеното обявление съдържа най-малко следната информация:

а) предмета на възлагане на поръчка;

б) крайната дата за подаване на предложения или, когато е приложимо, крайна дата за подаването на заявления за участие във възлагането на поръчка или за включването в списък за многократно използване; както и

в) адреса, на който могат да бъдат поискани документи свързани с възлагането на поръчката.

Предварително обявление за възлагане на поръчка

3. Възложителите се насърчават да публикуват възможно най-рано през всяка фискална година обявление, свързано с бъдещите им планове за възлагане на поръчки (наричано по-нататък „предварително обявление за възлагане на поръчка“). Обявлението следва да включва предмета на възлагане на поръчка и планираната дата на публикуване на обявлението за предстоящо възлагане на поръчка.

4. Възложител, включен в подприложение 2 към допълнение I на ПРИЛОЖЕНИЕ 1 към настоящото Споразумение може да използва предварително обявление за възлагане на поръчка като обявление за предстоящо възлагане на поръчка, при условие че то включва цялата налична информация, посочена в допълнение IV на ПРИЛОЖЕНИЕ 1 към настоящото Споразумение, както и изявление, че заинтересуваните доставчици следва да изразят заинтересуваността си от поръчката пред възложителя.

Член 46

Условия за участие

1. Възложителят ограничава условията за участие във възлагане на поръчка само до тези, които са съществени, за да се осигури, че доставчикът разполага с правния и финансовия капацитет, както и с търговските и техническите възможности да се заеме със съответната поръчка.

2. При оценката на това дали даден доставчик отговаря на условията за участие, възложителят:

а) оценява финансовите, търговските и техническите възможности на доставчика, въз основа на стопанската дейност на доставчика, както на, така и извън територията на Страната на възложителя;

б) не налага като условие за участие, на доставчика вече да са били възлагани един или повече договори от възложител от дадена Страна, или доставчикът да има предишен професионален опит на територията на дадена Страна; както и

в) може да изисква наличието на съответен предишен опит, когато това е съществено за да се отговори на изискванията на поръчката.

3. При тази оценка възложителят основава преценката си на условията, които предварително е посочил в обявленията или в тръжната документация.

4. Възложителят трябва да изключи даден доставчик на такива основания като несъстоятелност, декларации с невярно съдържание, значителни пропуски при изпълнението на някое съществено изискване или задължение по предишен договор или договори, присъди за тежки престъпления или други присъди за тежки престъпления против реда и общественото спокойствие, нарушаване на професионалната етика или неплащане на данъци.

Член 47

Квалифициране на доставчиците

Селективна тръжна процедура

1. Когато възложителят възнамерява да използва селективна тръжна процедура, той:

а) включва в обявлението за предстоящо възлагане на поръчка най-малко информацията, посочена в точки 1), 2), 6), 7), 10) и 11) от допълнение IV на ПРИЛОЖЕНИЕ 1 към настоящото Споразумение и приканва доставчици да подадат заявление за участие; както и

б) предоставя преди началото на периода за подаване на оферти най-малко информацията в точки 3), 4), 5), 8) и 9) от допълнение IV на ПРИЛОЖЕНИЕ 1 към настоящото Споразумение на квалифицираните доставчици, които уведомява, както е посочено в параграф 2, буква б) от допълнение VI на ПРИЛОЖЕНИЕ 1 към настоящото Споразумение.

2. Възложителят признава за квалифицирани доставчици всички вътрешни доставчици и всички доставчици от другата Страна, които отговарят на условията за участие в дадено възлагане на поръчка, освен ако възложителят е заявил в обявлението за предстоящо възлагане на поръчка някакво ограничение за броя на доставчиците, които ще бъдат допуснати да подадат оферта, както и критериите за избирането на ограничения брой доставчици.

3. Когато тръжната документация не е обществено достъпна от датата на публикуване на обявлението, посочено в параграф 1, възложителят осигурява едновременното предоставяне на тези документи на всички квалифицирани доставчици, избрани в съответствие с параграф 2.

Субекти по подприложение 2

4. Възложител, обхванат от подприложение 2 към допълнение I на ПРИЛОЖЕНИЕ 1 към настоящото Споразумение, може да поддържа списък за многократно използване с доставчици, при условие че ежегодно се публикува обявление, с което се канят заинтересуваните доставчици да кандидатстват за включване в списъка, а когато обявлението се публикува чрез електронни средства, то е достъпно непрекъснато на подходящото средство, посочено в допълнение III на ПРИЛОЖЕНИЕ 1 към настоящото Споразумение. Такова обявление включва информацията, определена в допълнение V на ПРИЛОЖЕНИЕ 1 към настоящото Споразумение.

5. Независимо от параграф 4, когато даден списък за многократно използване ще бъде валиден три години или по-малко, възложителят, обхванат от подприложение 2 към допълнение I на ПРИЛОЖЕНИЕ 1 към настоящото Споразумение, може да публикува обявлението, посочено в същия параграф, само веднъж, в началото на срока на валидност на списъка, при условие че в обявлението е посочен срокът на валидност и че допълнителни обявления няма да бъдат публикувани.

6. Възложител, обхванат от подприложение 2 към допълнение I на ПРИЛОЖЕНИЕ 1 към настоящото Споразумение, позволява кандидатстването на доставчици по всяко време за включване в списък за многократно използване и включва в списъка квалифицирани доставчици в разумен кратък срок.

Възложител, обхванат от подприложение 2 към допълнение I на ПРИЛОЖЕНИЕ 1 към настоящото Споразумение, може да използва обявление, приканващо доставчици да кандидатстват за включване в списък за многократно използване като обявление за предстоящо възлагане на поръчка, при условие че:

а) обявлението е публикувано в съответствие с параграф 4 и включва информацията, изисквана съгласно допълнение V на ПРИЛОЖЕНИЕ 1 към настоящото Споразумение, и цялата налична информация, изисквана съгласно допълнение IV на ПРИЛОЖЕНИЕ 1 към настоящото Споразумение, и съдържа изявление, че представлява обявление за предстоящо възлагане на поръчка;

б) възложителят своевременно предоставя на доставчиците, които са изразили интерес пред възложителя за дадено възлагане на поръчка, достатъчно информация, която да им позволи да оценят своя интерес към поръчката, включително цялата налична останала информация, изисквана от допълнение IV на ПРИЛОЖЕНИЕ 1 към настоящото Споразумение.

8. Възложител, обхванат от подприложение 2 към допълнение I на ПРИЛОЖЕНИЕ 1 към настоящото Споразумение, може да допусне доставчик, който е кандидатствал за включване в списък за многократно използване в съответствие с параграф 6, да подаде оферта по дадено възлагане на поръчка, когато е налице достатъчно време за възложителя да оцени дали доставчикът отговаря на условията за участие.

9. Възложител, обхванат от подприложение 2 към допълнение I на ПРИЛОЖЕНИЕ 1 към настоящото Споразумение, своевременно информира всеки доставчик, който е подал заявление за участие или е кандидатствал за включване в списъка за многократно използване, за решението на възложителя по отношение на заявлението.

10. Когато възложител, обхванат от подприложение 2 към допълнение I на ПРИЛОЖЕНИЕ 1 към настоящото Споразумение, отхвърля заявление на доставчик за квалифициране или кандидатура за включване в списък за многократно използване, престава да признава доставчик като квалифициран, или изключва доставчик от списък за многократно използване, възложителят своевременно информира доставчика и, при поискване от доставчика, своевременно предоставя на доставчика писмено обяснение за причините за своето решение.

Член 48

Технически спецификации

1. Възложителят не изготвя, приема или прилага каквато и да е техническа спецификация или предписва каквато и да е процедура за оценка на съответствието с целта или въздействието на създаване на ненужни пречки за международната търговия.

2. Когато е целесъобразно, при предписването на технически спецификации за стоките или услугите, за които се възлага поръчка, възложителят:

а) определя техническите спецификации по отношение на показатели и функционални изисквания, а не по отношение на характеристики на проекта или описателни характеристики; както и

б) основава техническите спецификации на международни или европейски стандарти, когато съществуват такива; в противен случай — на национални технически регламенти, признати национални стандарти, или строителни норми.

3. Когато в техническите спецификации са използвани характеристики на проекта или описателни характеристики, възложителят посочва, когато е целесъобразно, че ще разглежда оферти за еквивалентни стоки или услуги, които явно изпълняват изискванията за възлагането на поръчка, като в тръжната документация включи думите „или еквивалентно“.

4. Възложителят не предписва технически спецификации, съдържащи изискване или позоваване на конкретна търговска марка или търговско наименование, патент, авторско право, проектно решение, тип, специфичен произход, производител или доставчик, освен ако няма друг достатъчно точен или разбираем начин да бъдат описани изискванията за възлагането на поръчка и при условие че в такива случаи възложителят включва в тръжната документация думите „или еквивалентно“.

5. Възложителят не иска или приема по начин, който ще има въздействието на възпрепятстване на конкуренцията, съвет, който може да бъде използван при подготвянето на приемане на каквато и да е техническа спецификация за конкретно възлагане на поръчка, от лице, което може да има търговски интереси, свързани с възлагането на поръчката.

6. Всяка Страна, в това число нейните възложители, може в съответствие с настоящия член да изготвя, приема или прилага технически спецификации за насърчаване на опазването на природните ресурси или на опазването на околната среда.

Член 49

Тръжна документация

1. Възложителят предоставя на доставчиците тръжна документация, която включва цялата информация, необходима, за да позволи на участниците да изготвят и подадат състоятелна оферта. Освен ако вече е предоставено в предварителното обявление за предстоящо възлагане на поръчка, такава документация включва пълното описание на въпросите, определени в допълнение VIII на ПРИЛОЖЕНИЕ 1 към настоящото Споразумение.

2. Възложителят своевременно предоставя, при поискване, тръжната документация на всеки доставчик, който участва за възлагането на поръчка, и отговаря на всяко разумно искане за съответна информация от доставчик, който участва за възлагането на поръчка, при условие че такава информация не дава на този доставчик предимство пред конкурентите му във връзка с възлагането на поръчката.

3. Когато преди възлагането на договор възложителят промени критериите или изискванията, определени в предварителното обявление за предстоящо възлагане на поръчка или в тръжната документация, предоставена на участващите доставчици, или измени обявление или тръжна документация, той изпраща писмено всички такива промени или измененото, или повторно издаденото обявление, или тръжна документация:

а) на всички доставчици, които участват в момента на изменение на информацията, когато са известни, а във всички останали случаи се подхожда по същия начин както за първоначалната информация; както и

б) в достатъчен срок, за да се позволи на такива доставчици да променят и отново внесат изменените оферти, по целесъобразност.

Член 50

Срокове

Възложителят, в съответствие със собствените си разумни нужди, предоставя достатъчно време на доставчиците да изготвят и внесат заявления за участие и съдържателни оферти, като взема предвид такива фактори като характера и сложността на поръчката, степента на очакваното използване на подизпълнители, както и времето за пристигане на оферти от точки в чужбина и от собствената територия, в случаите когато не са използвани електронни средства. Такива срокове, включително всякакво удължаване на срокове, са еднакви за всички заинтересувани или участващи доставчици. Приложимите срокове са определени в допълнение VI на ПРИЛОЖЕНИЕ 1 към настоящото Споразумение.

Член 51

Преговори

1. Страна може да предвиди нейните възложители да водят преговори:

а) в контекста на възлагане на поръчки, за които те са изразили такова намерение в обявлението за предстоящо възлагане на поръчка; или

б) ако от оценката се получи, че нито една оферта не е очевидно най-изгодната по отношение на специфичните критерии за оценка, изложени в обявленията или в тръжната документация.

2. Възложителят:

а) гарантира, че всяко отпадане на доставчици, участващи в преговори, се извършва в съответствие с критериите за оценка, определени в обявленията или в тръжната документация; както и

б) в случаите, когато преговорите са приключили, предоставя общ срок на оставащите доставчици да внесат нови или преработени оферти.

Член 52

Ограничена тръжна процедура

Възложителят може да използва ограничена тръжна процедура и може да избере да не прилага членове 45—47, 49—51, 53 и 54 само при следните условия:

а) когато:

i) не са внесени оферти, или нито един доставчик не е подал заявление за участие;

ii) нито една от подадените оферти не отговаря на съществените изисквания на тръжната документация;

iii) нито един доставчик не удовлетворява условията за участие; или

iv) подадените оферти тайно са съгласувани,

при условие, че изискванията на тръжната документация не са изменени съществено;

б) когато стоките или услугите могат да бъдат доставени само от даден доставчик, и не съществува разумна алтернатива или заменящи стоки или услуги, защото изискването е за произведение на изкуството; поради защитата на патенти, авторски права или други изключителни права; или поради отсъствието на конкуренция поради технически причини;

в) за допълнителни доставки от първоначалния доставчик на стоки и услуги, които не са били включени в първоначалното възлагане на поръчка, когато промяна на доставчика за такива допълнителни стоки или услуги:

i) не може да се извърши поради икономически или технически причини като изисквания за взаимозаменяемост или оперативна съвместимост със съществуващо оборудване, софтуер, услуги или инсталации, възложени с първоначалното възлагане на поръчка; както и

ii) би предизвикала значително неудобство или съществено дублиране на разходите на възложителя;

г) доколкото е абсолютно необходимо, когато по причини на изключителна спешност, предизвикана от събития, които възложителят не би могъл да предвиди, стоките или услугите не биха могли да се получат навреме посредством открита или селективна тръжна процедура;

д) за стоки, закупени на стоков пазар;

е) когато възложителят възлага прототип или първоначална стока или услуга, разработени по негово искане в хода на или по конкретен договор за изследване, експериментиране, проучване или оригинална разработка;

ж) за закупуване, извършено при особено изгодни условия, които възникват само за много кратък период, в случай на необичайно освобождаване от активи — например ликвидация, управление от синдик или при несъстоятелност, а не за рутинно закупуване от нормални доставчици; както и

з) когато даден договор е възложен на победител в контекста на проектиране, при условие че конкурсът е бил организиран по начин, който е в съответствие с принципите в настоящата глава, и че участниците са оценявани от независимо жури с оглед на възлагането на договор за проектиране на избрания победител.

Член 53

Електронни търгове

Когато възложителят възнамерява да проведе обхванато възлагане на поръчка, като използва електронен търг, възложителят предоставя на всеки участник преди началото на електронния търг:

а) метода на автоматична оценка, включително математическата формула, основана на критериите за оценка, определени в тръжната документация, и която ще бъде използвана за автоматичното класиране или прекласиране по време на търга;

б) резултатите от всяка първоначална оценка на елементите на неговата оферта, когато договорът се възлага въз основа на най-изгодната оферта, и

в) всяка друга подходяща информация, свързана с провеждането на търга.

Член 54

Третиране на оферти и възлагане на договори

1. Възложителят получава, отваря и третира всички оферти съгласно процедури, които гарантират справедливостта и безпристрастието на процеса на възлагане на поръчка, както и поверителността на офертите.

2. Възложителят не санкционира който и да е доставчик, чиято оферта е получена след срока, посочен за получаване на оферти, ако забавянето се дължи единствено на лоша организация от страна на възложителя.

3. Когато между отварянето на офертите и възлагането на договора възложителят предоставя на доставчик възможността да коригира неумишлени грешки, засягащи само формата, възложителят предоставя същата възможност на всички участващи доставчици.

4. За да бъде разгледана с цел възлагане, дадена оферта трябва да е в писмена форма и в момента на отварянето да отговаря на съществените изисквания, определени в обявленията и тръжната документация, както и да е от доставчик, който отговаря на условията за участие.

5. Освен ако възложителят е определил, че възлагането на даден договор противоречи на обществения интерес, възложителят възлага договора на доставчика, който възложителят е определил като способен да изпълни условията на договора и който, единствено въз основа на критериите за оценка, посочени в обявленията и тръжната документация, е подал най-изгодната оферта, или в случай че цената е единственият критерий — най-ниската цена.

6. Когато възложителят получи оферта с цена, която е много по-ниска от цените в другите внесени оферти, той може да провери с помощта на доставчика дали последният изпълнява условията за участие и дали е способен да изпълни условията на договора.

7. Възложителят не използва варианти, отменя възлагане на поръчка или изменя възложените договори по начин, който заобикаля задълженията съгласно настоящото Споразумение.

Член 55

Прозрачност на информацията за възлагане на поръчка

1. Възложителят своевременно информира участващите доставчици за решението на възложителя относно възлагането на договора и, при поискване, го прави писмено. При условие на спазване на член 56, параграфи 2 и 3, възложителят, при поискване, предоставя на неуспешния доставчик обяснение за причините, поради които възложителят не е избрал неговата оферта и за относителните преимущества на офертата на успешния доставчик.

2. Не по-късно от 72 дни след възлагането на всяка поръчка, попадаща в обхвата на настоящата глава, възложителят публикува обявление в подходящия вестник или електронна медия, посочени в приложение III. Когато се използва само електронно средство, информацията трябва да остане лесно достъпна за разумен период от време. Обявлението включва най-малко информацията, определена в допълнение VII към ПРИЛОЖЕНИЕ 1 към настоящото Споразумение.

Член 56

Разкриване на информация

1. При поискване от другата Страна, Страната предоставя своевременно всяка информация, необходима да се определи дали възлагането на поръчка е извършено справедливо, безпристрастно и в съответствие с настоящата глава, включително информация за характеристиките и относителните предимства на успешната оферта. В случаите, в които разгласяването на тази информация би нарушило конкуренцията в бъдещи процедури по възлагане на поръчки, Страната, която получава тази информация, не я разкрива пред никой доставчик, освен след допитването до, и със съгласието на Страната, която е предоставила информацията.

2. Независимо от всички други разпоредби на настоящата глава, дадена Страна, в това число и нейните възложители, не предоставя на нито един доставчик информация, която може да наруши лоялната конкуренция между доставчиците.

3. Нищо в настоящата глава не се тълкува като изискване към Страна, в това число и нейните възложители, власти и органи за преразглеждане, да разкрива поверителна информация, когато разкриването би попречило на правоприлагането; може да наруши лоялната конкуренция между доставчиците; би нарушило законните търговски интереси на конкретни лица, включително защитата на интелектуална собственост; или би било в противоречие с обществените интереси по някакъв друг начин.

Член 57

Вътрешни процедури за преразглеждане

1. Всяка Страна осигурява навременна, ефективна, прозрачна и недискриминираща процедура за административно или съдебно преразглеждане, посредством която доставчик може да оспори:

а) нарушаване на настоящата глава; или

б) когато доставчикът няма право да възрази пряко срещу нарушаване на настоящата глава съгласно вътрешното право на Страната — за неспазване на мерки на Страната за прилагането на настоящата глава,

във връзка с обхванато възлагане на поръчка, от което доставчикът е, или е бил заинтересуван. Процедурните правила за всички оспорвания са в писмена форма и общодостъпни.

2. В случай на жалба на доставчик във връзка с обхванато възлагане на поръчка, от което доставчикът е, или е бил, заинтересуван, за нарушение или неспазване, както са определени в параграф 1, съответната Страна насърчава своя възложител и доставчика да търсят решение на жалбата посредством консултации. Възложителят извършва безпристрастно и навременно разглеждане на всяка такава жалба по начин, който не влияе отрицателно върху участието на доставчика в текущото или бъдещите възлагания на поръчки или върху правото му да изисква коригиращи мерки съгласно административната или съдебната процедура за преразглеждане

3. На всеки доставчик се предоставя достатъчен срок за подготовка и внасяне на оспорване, който в никакъв случай трябва да е по-малък от 10 дни от момента, в който основанието за оспорването е станало известно или са налице разумни основания да е станало известно на доставчика.

4. Всяка Страна създава или определя най-малко един безпристрастен административен или съдебен орган, който е независим от нейните възложители и който да приема и разглежда оспорване, подадено от доставчик във връзка с обхванато възлагане на поръчка.

5. Когато образувание, различно от органа, посочен в параграф 4, първоначално разглежда оспорване, Страната осигурява възможност на доставчика да обжалва първоначалното решение пред безпристрастен административен или съдебен орган, който е независим от възложителя, възлагането на поръчка от когото е предмет на оспорването. Преразглеждащо образувание, което не е съд трябва или да подлежи на съдебно преразглеждане, или да притежава процедурни гаранции, които предоставят:

а) възложителят отговаря писмено на оспорването и разкрива всички съответни документи пред преразглеждащото образувание;

б) участниците в производството (наричани по-нататък „участниците“) разполагат с правото да бъдат изслушани преди преразглеждащото образувание да вземе решение по оспорването;

в) участниците разполагат с правото да бъдат представлявани и придружавани;

г) участниците да имат достъп до цялото производство;

д) участниците разполагат с правото да изискат производството да бъде публично и с евентуалното присъствие на свидетели; както и

е) решения или препоръки, свързани с оспорвания от страна на доставчици, се предоставят по навременен начин, в писмена форма, с обосновка за всяко решение или препоръка.

6. Всяка Страна приема или поддържа процедури, които предоставят:

а) навременни временни мерки за запазване на възможността на доставчика да участва във възлагането на поръчка. Такива временни мерки могат да доведат до прекъсване на процеса по възлагане на поръчка. Процедурите могат да предвиждат, че при вземането на решение дали такива мерки следва да се прилагат, може да се вземе предвид елиминирането на неблагоприятни последици за засегнатите интереси, включително обществения интерес. Обосновката за непредприемане на действие се предоставя писмено; както и

б) когато преразглеждащо образувание е определило, че е имало нарушаване или неспазване, както са определени в параграф 1 — коригиращо действие или компенсация за претърпените щети или вреди, която може да бъде ограничена или до разходите за изготвяне на офертата или до разходите, свързани с оспорването, или и двете.

Член 58

1. Страните ежегодно правят преглед на ефективното действие на настоящата глава и на взаимното отваряне на пазарите на възлагане на поръчки. Не по-късно от една година след влизане в сила на настоящото Споразумение Страните встъпват в преговори за удължаване на списъка(ците) на обхванатите субекти в подприложение 1 и подприложение 2 към допълнение I на ПРИЛОЖЕНИЕ 1 към настоящото Споразумение.

2. В контекста на преговорите за присъединяване към СТО Ирак признава своя ангажимент за присъединяване към многостранното Споразумение за държавните поръчки (наричано по-нататък „СДП“).

Член 59

Асиметричен режим и преходни мерки

Вземайки предвид развитието, финансовите и търговските нужди, Ирак ще се ползва от следната преходна мярка:

а) Ирак може да предвиди временна програма за ценови преференции, състояща се от ценова разлика от 5 % за стоки и услуги и 10 % за строителство, приложими към доставки и услуги от изцяло иракски доставчици.

б) програмата за ценови преференции постепенно ще бъде премахната 10 години след влизането в сила на настоящото СПС.

Глава III Защита на интелектуалната собственост

Член 60

1. В изпълнение на разпоредбите на настоящия член и на ПРИЛОЖЕНИЕ 2 към настоящото Споразумение, Ирак приема, в срок от пет години от влизането в сила на Споразумението, законодателство, с което да осигури достатъчна и ефективна защита на правата на интелектуална, индустриална и търговска собственост[9], в съответствие с най-високите международни стандарти, включително правилата, определени от Споразумението за свързаните с търговията аспекти на правата върху интелектуалната собственост, поместено в Приложение 1В към Споразумението за СТО (наричано по-нататък „Споразумението ТАПИС“), както и ефективни средства за прилагане на такива права.

2. 2. В срок от три години след влизането в сила на Споразумението, Ирак се присъединява към многостранните конвенции за правата на интелектуална, индустриална и търговска собственост, посочени в ПРИЛОЖЕНИЕ 2, параграф 2 към настоящото Споразумение, по които държавите-членки са страни или които се прилагат de facto от държавите-членки, съгласно съответните разпоредби, включени в тези конвенции.

3. 3. В срок от три години след влизането в сила на Споразумението, Ирак постига съответствие с многостранните конвенции за правата на интелектуална, индустриална и търговска собственост, посочени в ПРИЛОЖЕНИЕ 2, параграф 3 към настоящото Споразумение, по които една или няколко държави-членки са страни или които се прилагат de facto от една или няколко държави-членки, съгласно съответните разпоредби, включени в тези конвенции.

4. Страните редовно правят преглед на изпълнението на настоящия член и на ПРИЛОЖЕНИЕ 2 към настоящото Споразумение. При изготвяне на законодателството си или в случай че възникнат проблеми в областта на интелектуалната, индустриалната и търговската собственост, които засягат търговските условия, се провеждат спешни консултации по искане на която и да е от Страните с оглед постигане на взаимно удовлетворяващи решения. В срок на не повече от три години от влизането в сила на настоящото Споразумение, Страните встъпват в преговори за по-подробни разпоредби за правото на интелектуална собственост.

5. Всяка Страна предоставя на гражданите на другата Страна третиране, което не е по-малко благоприятно от това, което предоставя на своите собствени граждани по отношение на защитата на правата на интелектуална собственост, при спазване на изключенията, които вече са предвидени в международните инструменти, включени или които могат да бъдат включени от време на време в ПРИЛОЖЕНИЕ 2 към настоящото Споразумение и от момента им на ратифициране от тази Страна.

6. От момента на влизане в сила на настоящото Споразумение, Ирак предоставя на дружествата и гражданите на Съюза във връзка с признаването и защитата на интелектуалната, индустриалната и търговската собственост, третиране, което е не по-малко благоприятно от това, предоставено от нея на всяка трета държава съгласно двустранни споразумения.

Раздел VI

Уреждане на спорове

Глава I Цел и приложно поле

Член 61

Цел

Целта на настоящия раздел е избягването и уреждането между Страните на всеки спор, с оглед постигане, когато е възможно, на решение при взаимно съгласие.

Член 62

Обхват

Разпоредбите на настоящия раздел се прилагат по отношение на всеки спор, засягащ тълкуването и прилагането на разпоредбите на дял II на настоящото Споразумение, освен ако изрично е предвидено друго.

Глава II Консултации

Член 63

Консултации

1. Страните се стремят към решаване на всеки спор по отношение на тълкуването и прилагането на разпоредбите, посочени в член 62, чрез встъпване в консултации добросъвестно, с цел постигане при взаимно съгласие на своевременно и справедливо решение.

2. Страна иска консултации посредством писмено искане до другата Страна, с копие до Комитета за сътрудничество, като посочва всяка спорна мярка и разпоредбите, посочени в член 62, които счита за приложими.

3. Консултации се провеждат в срок от 30 дни от датата на подаване на искането и се състоят, освен ако Страните се договорят друго, на територията на Страната, срещу която е жалбата. Консултациите се считат за приключени в срок от 30 дни от датата на подаване на искането, освен ако двете Страни се договорят да ги продължат. Цялата информация, разкрита по време на консултациите, остава поверителна.

4. Консултации по спешни въпроси, включително тези, които са свързани с бързо развалящи се или сезонни стоки, се провеждат в срок от 15 дни от датата на подаване на искането и се считат за приключени след изтичане на 15 дни от датата на подаване на искането.

5. Ако консултациите не са проведени в срока, предвиден съответно в параграф 3 или в параграф 4, или ако консултациите са приключили без да се стигне до решение при взаимно съгласие, Страната жалбоподател може да поиска сформирането на арбитражен комитет в съответствие с член 64.

Глава III Процедури за уреждане на спорове

Член 64

Започване на арбитражната процедура

1. Ако страните не успеят да решат спора посредством консултации, както е предвидено в член 63, Страната жалбоподател може да поиска сформирането на арбитражен комитет.

2. Искането за сформиране на арбитражен комитет се отправя в писмен вид до Страната, срещу която е жалбата, и до Комитета за сътрудничество. Страната жалбоподател посочва в своето искане конкретната спорна мярка, и обяснява защо такава мярка представлява нарушение на разпоредбите, посочени в член 62 по начин, който е достатъчен да покаже правното основание за жалбата.

Член 65

Сформиране на арбитражния комитет

1. Арбитражният комитет се състои от трима арбитри.

2. В срок от 10 дни от датата на подаване на искането за сформиране на арбитражен комитет до Комитета за сътрудничество, Страните провеждат консултации, за да постигнат съгласие относно състава на арбитражния комитет.

3. В случай че Страните не могат да се споразумеят за състава му в срока, установен в параграф 2, всяка от Страните може да поиска председателят на Комитета за сътрудничество, или делегираният председател, да избере трите члена от списъка, изготвен съгласно член 78, като един е измежду лицата, предложени от Страната жалбоподател, един е измежду лицата, предложени от Страната, срещу която е жалбата, и един е измежду лицата, избрани от Страните за ролята на председател. Когато Страните постигнат съгласие за един или повече от членовете на арбитражния комитет, останалите членове се избират по същата процедура от приложимия списък за членове на арбитражния комитет.

4. Председателят на Комитета за сътрудничество, или делегираният председател, избира арбитрите в срок от пет дни от искането, посочено в параграф 3, от всяка от Страните и в присъствието на представител на всяка от Страните.

5. Датата на сформиране на арбитражния комитет е датата, на която са избрани тримата арбитри.

6. Ако някой от списъците, предвидени в член 78, не е бил готов в момента на отправяне на искането съгласно параграф 3, тримата арбитри се избират чрез жребий измежду лицата, които официално са били предложени от едната или и от двете Страни.

Член 66

Междинен доклад на комитета

Арбитражният комитет изпраща на Страните междинен доклад, съдържащ неговите констатации относно фактите, приложимостта на съответните разпоредби и основните мотиви за всички направени в него констатации и препоръки, не по-късно от 90 дни от датата на сформиране на арбитражния комитет. Всяка от Страните може да отправи писмено искане арбитражният комитет да преразгледа конкретни аспекти на междинния доклад, в срок от 15 дни от неговото оповестяване. Констатациите от окончателното решение на комитета включват добре обосновани доводи, изтъкнати по време на етапа на преразглеждане на междинния доклад, и дават ясен отговор на въпросите и коментарите на двете Страни.

Член 67

Решение на арбитражния комитет

1. Арбитражният комитет оповестява решението си на Страните и на Комитета за сътрудничество в срок от 120 дни от датата на сформиране на арбитражния комитет. Когато арбитражният комитет счете, че този срок не може да бъде спазен, председателят на арбитражния комитет уведомява Страните и Комитета за сътрудничество, като уточнява причините за закъснението и датата, на която комитетът предвижда да приключи своята работа. При никакви обстоятелства решението не може да бъде оповестено по-късно от 150 дни от датата на сформиране на арбитражния комитет.

2. При спешни случаи, включително тези, които са свързани с бързоразвалящи се или сезонни стоки, арбитражният комитет прави всичко необходимо, за да се произнесе в рамките на 60 дни от датата на своето сформиране. При никакви обстоятелства това не трябва да отнеме повече от 75 дни от датата на неговото сформиране. В рамките на 10 дни от своето сформиране арбитражният комитет може да се произнесе с предварително решение за това дали смята случая за спешен.

Член 68

Изпълнение на решението на арбитражния комитет

Всяка от Страните взема необходимите мерки за добросъвестно изпълнение на решението на арбитражния комитет и Страните се стремят към постигане на съгласие за срока, в който да се изпълни решението.

Член 69

Разумен срок за изпълнение

1. Не по-късно от 30 дни след оповестяването на решението на арбитражния комитет на Страните, Страната, срещу която е жалбата, уведомява Страната жалбоподател и Комитета за сътрудничество, за срока, който ще ѝ е необходим за изпълнение (наричан по-нататък „разумен срок“), ако не е възможно незабавно изпълнение.

2. Ако между страните има несъгласие по отношение на разумния срок за изпълнение на решението на арбитражния комитет, Страната жалбоподател, в срок от 20 дни от уведомлението съгласно параграф 1, направено от Страната, срещу която е жалбата, подава писмено искане до първоначално сформирания арбитражен комитет да определи продължителността на разумния срок. За такова искане едновременно се уведомяват другата Страна и Комитетът за сътрудничество. Арбитражният комитет оповестява своето решение на Страните и на Комитета за сътрудничество в срок от 20 дни от датата на подаване на искането.

3. В случай на невъзможност първоначално сформираният арбитражен комитет или някои от неговите членове да бъдат свикани отново, се прилагат процедурите, определени в член 65. Срокът за оповестяване на решението е 35 дни от датата на подаване на искането, посочено в параграф 2.

4. Разумният срок може да бъде удължен по взаимно съгласие на Страните.

Член 70

Преглед на мярка, предприета с цел изпълнение на решението на арбитражния комитет

1. Страната, срещу която е жалбата, уведомява Страната жалбоподател и Комитета за сътрудничество, преди края на разумния срок, за всяка мярка, която е предприела за изпълнението на решението на арбитражния комитет.

2. В случай на несъгласие между Страните относно съществуването или съвместимостта на мярка, за която е уведомено съгласно параграф 1, с посочените в член 62 разпоредби, Страната жалбоподател може да отправи писмено искане до арбитражния комитет да се произнесе по въпроса. В такова искане се посочва конкретната спорна мярка и се обяснява защо такава мярка е несъвместима с разпоредбите, посочени в член 62. Арбитражният комитет оповестява своето решение в срок от 45 дни от датата на подаване на искането.

3. В случай на невъзможност първоначално сформираният арбитражен комитет или някои от неговите членове да бъдат свикани отново, се прилагат процедурите, определени в член 65. Срокът за оповестяване на решението е 60 дни от датата на подаване на искането, посочено в параграф 2.

Член 71

Временни коригиращи мерки в случай на неизпълнение

1. Ако Страната, срещу която е жалбата, не уведоми преди изтичането на разумния срок за която и да е мярка, която е предприела за изпълнение на решението на арбитражния комитет, или ако арбитражният комитет постанови, че мярката, за която е уведомено съгласно член 70, параграф 1, е несъвместима със задълженията на тази Страна съгласно разпоредбите, посочени в член 62, Страната, срещу която е жалбата, ако бъде замолена от Страната жалбоподател, представя предложение за временно компенсиране.

2. Ако не бъде постигнато споразумение за компенсация в срок от 30 дни след края на разумния срок или от решението на арбитражния комитет съгласно член 70, че дадена мярка, предприета за изпълнение, е несъвместима с посочените в член 62 разпоредби, Страната жалбоподател има право, след като уведоми Страната, срещу която е жалбата, и Комитета за сътрудничество, да преустанови изпълнението на задълженията си, произтичащи от посочените в член 62 разпоредби, в степен, равностойна на причиненото от нарушението анулиране или ощетяване. Страната жалбоподател може да приложи преустановяването 10 дни след датата на уведомлението, освен ако Страната, срещу която е жалбата, е поискала арбитраж съгласно параграф 3.

3. Ако Страната, срещу която е жалбата, счита, че степента на преустановяване не е равностойна на причиненото от нарушението анулиране или ощетяване, тя може да отправи писмено искане до първоначално сформирания арбитражен комитет да се произнесе по въпроса. За такова искане се уведомяват Страната жалбопода